title: Odluka Vijeća (ZVSP) 2019/2108 od 9. prosinca 2019. o potpori jačanju biološke sigurnosti i zaštite u Latinskoj Americi u skladu s provedbom Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i sredstvima njegove isporuke

text:
                  10.12.2019

                  HR

                  Službeni list Europske unije

                  L 318/123

         ODLUKA VIJEĆA (ZVSP) 2019/2108
         od 9. prosinca 2019.
         o potpori jačanju biološke sigurnosti i zaštite u Latinskoj Americi u skladu s provedbom Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i sredstvima njegove isporuke
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Europsko vijeće donijelo je 12. prosinca 2003. Strategiju EU-a za sprečavanje širenja oružja za masovno uništenje, čije poglavlje III. sadržava popis mjera za suzbijanje takvog širenja. Takve mjere treba poduzeti i unutar Unije i u trećim zemljama.

                     (2)

                     Unija aktivno provodi tu strategiju i mjere navedene u njezinu poglavlju III., posebice oslobađanjem financijskih sredstava za potporu specifičnim projektima koje provode multilateralne institucije, pružanjem tehničke i stručne pomoći državama u pogledu širokog spektra mjera za suzbijanje širenja oružja i promicanjem uloge Vijeća sigurnosti Ujedinjenih naroda (VSUN).

                     (3)

                     VSUN je 28. travnja 2004. usvojio Rezoluciju 1540 (2004) („RVSUN 1540 (2004)”) koja je bila prvi međunarodni instrument za poduzimanje mjera, na cjelovit i sveobuhvatan način, u vezi s oružjem za masovno uništenje, sredstvima njegove isporuke te povezanim materijalima. RVSUN-om 1540 (2004) uspostavljene su obveze za sve države koje su za cilj imale spriječiti i odvratiti nedržavne aktere od dobivanja pristupa takvom oružju te materijalu povezanom s oružjem. VSUN je odlučio i da sve države trebaju poduzeti i provoditi učinkovite mjere za uspostavu unutarnjih kontrola za sprečavanje širenja nuklearnog, kemijskog i biološkog oružja te sredstava njegove isporuke, među ostalim uspostavom odgovarajućih kontrola nad povezanim materijalima.

                     (4)

                     Vijeće je 11. svibnja 2017. donijelo Odluku (ZVSP) 2017/809 (1) o potpori provedbi RVSUN-a 1540 (2004). Tehnička provedba aktivnosti u okviru Odluke (ZVSP) 2017/809 povjerava se Uredu UN-a za razoružanje (UNODA) u suradnji s relevantnim regionalnim međunarodnim organizacijama, a osobito Organizacijom američkih država (OAD).

                     (5)

                     U svojem Programu za razoružanje naslovljenom „Osiguravanje naše zajedničke budućnosti”, koji je predstavljen 24. svibnja 2018., glavni tajnik UN-a naglasio je da „moramo nastaviti jačati svoje institucije kako bismo spriječili svaku upotrebu biološkog oružja, među ostalim jačanjem provedbe Konvencije o biološkom oružju, te kako bismo osigurali da možemo reagirati na odgovarajući način u slučaju da sprečavanje ne bude uspješno” te da je potreban „doprinos razvoju okvira kojim se osigurava koordinirani međunarodni odgovor na upotrebu biološkog oružja”.

                     (6)

                     Vijeće je 21. siječnja 2019. donijelo Odluku (ZVSP) 2019/97 (2) za potporu Konvenciji o biološkom i toksičnom oružju („BTWC”) u okviru Strategije EU-a za sprečavanje širenja oružja za masovno uništenje.

                     (7)

                     OAD je izradio prijedloge dvaju projekta s ciljem jačanja cjelokupne biološke sigurnosti i zaštite u Latinskoj Americi.

                     (8)

                     Tajništvu Međuameričkog odbora za borbu protiv terorizma („CICTE”) pri OAD-u trebalo bi povjeriti rukovođenje i upravljanje projektima koji se trebaju provesti na temelju ove Odluke.

                     (9)

                     Tajništvo CICTE-a pri OAD-u trebalo bi osigurati učinkovitu suradnju s relevantnim međunarodnim organizacijama i tijelima kao što su Odjel za potporu provedbi BTWC-a, Odbor VSUN-a osnovan na temelju RVSUN-a 1540 (2004), Svjetska organizacija za zdravlje životinja (OIE) i Globalno partnerstvo protiv širenja oružja za masovno uništenje. CICTE pri OAD-u trebao bi također osigurati komplementarnost i sinergiju projekata koji se provode na temelju ove Odluke s relevantnim dovršenim i aktualnim projektima, aktivnostima u Latinskoj Americi koji se provode uz potporu pojedinačnih država članica EU-a te s drugim programima pod pokroviteljstvom Unije u tom području, uključujući Instrument za doprinos stabilnosti i miru te centre izvrsnosti EU-a za ublažavanje kemijskog, biološkog, radiološkog i nuklearnog rizika,

               DONIJELO JE OVU ODLUKU:

            Članak 1.

               1.   U svrhu promicanja mira i sigurnosti te učinkovitog multilateralizma na globalnoj i regionalnoj razini Unija teži ostvarenju sljedećih ciljeva:

                           —

                           poboljšanje zakonodavne i regulatorne osnove u pogledu biološke sigurnosti i biološke zaštite u zemljama korisnicama donošenjem i provedbom odgovarajućih učinkovitih zakona kojima se nedržavnim akterima zabranjuje proizvodnja, nabava, posjedovanje, razvoj, prijevoz, prijenos ili upotreba biološkog oružja i sredstava njegove isporuke, posebno u terorističke svrhe;

                           —

                           poboljšanje biološke sigurnosti i biološke zaštite u zemljama korisnicama podizanjem svijesti u relevantnim sektorima, među ostalim provedbom učinkovitih nacionalnih mjera za sprečavanje širenja biološkog oružja i sredstava njihove isporuke.

               2.   Kako bi se postigli ciljevi iz stavka 1., Unija provodi sljedeće projekte:

                           —

                           pružanje tehničke i zakonodavne pomoći u jačanju propisa o biološkoj sigurnosti i biološkoj zaštiti, osiguravanje usklađenosti tih propisa s međunarodnim standardima te promicanje i jačanje regionalne suradnje;

                           —

                           podizanje svijesti, obrazovanje i osposobljavanje o biološkoj sigurnosti i biološkoj zaštiti.

            Članak 2.

               1.   Visoki predstavnik Unije za vanjske poslove i sigurnosnu politiku („Visoki predstavnik”) nadležan je za provedbu ove Odluke.

               2.   Tehničku provedbu projekata iz članka 1. stavka 2. obavlja Tajništvo CICTE-a pri OAD-u. Tu zadaću izvršava pod nadzorom Visokog predstavnika. Visoki predstavnik u tu svrhu sklapa potrebne dogovore s Tajništvom CICTE-a pri OAD-u.

               3.   Detaljan opis projekata naveden je u Prilogu ovoj Odluci.

            Članak 3.

               1.   Financijski referentni iznos za provedbu projekata iz članka 1. stavka 2. iznosi 2 738 708,98 EUR.

               2.   Rashodima koji se financiraju iznosom utvrđenim u stavku 1. upravlja se u skladu s postupcima i pravilima koji se primjenjuju na opći proračun Unije.

               3.   Komisija nadzire pravilno upravljanje rashodima iz stavka 1. U tu svrhu sklapa sporazum o financiranju s Tajništvom CICTE-a pri OAD-u. Tim se sporazumom utvrđuje da Tajništvo CICTE-a pri OAD-u treba osigurati vidljivost doprinosa Unije, u skladu s veličinom tog doprinosa.

               4.   Komisija nastoji sklopiti sporazum o financiranju iz stavka 3. u najkraćem mogućem roku nakon stupanja na snagu ove Odluke. Komisija obavješćuje Vijeće o svim poteškoćama u tom postupku i o datumu sklapanja sporazuma o financiranju.

            Članak 4.
            Visoki predstavnik izvješćuje Vijeće o provedbi ove Odluke i to čini na temelju redovitih izvješća koja izrađuje Tajništvo CICTE-a pri OAD-u. Ta su izvješća temelj za evaluaciju koju provodi Vijeće. Komisija pruža informacije o financijskim aspektima projekata iz članka 1. stavka 2.

            Članak 5.

               1.   Ova Odluka stupa na snagu na dan donošenja.

               2.   Ova Odluka prestaje važiti 36 mjeseci nakon sklapanja sporazuma o financiranju iz članka 3. stavka 3. ili šest mjeseci nakon dana donošenja ako se u tom razdoblju ne sklopi sporazum o financiranju.

            Sastavljeno u Bruxellesu 9. prosinca 2019.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća (ZVSP) 2017/809 od 11. svibnja 2017. o potpori provedbi Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i načinima njegove isporuke (SL L 121, 12.5.2017., str. 39.).

            (2)  Odluka Vijeća (ZVSP) 2019/97 od 21. siječnja 2019. za potporu Konvenciji o biološkom i toksičnom oružju u okviru Strategije EU-a za sprečavanje širenja oružja za masovno uništenje (SL L 19, 22.1.2019., str. 11.).

            PRILOG
            Projekti za potporu jačanju biološke sigurnosti i zaštite u Latinskoj Americi u skladu s provedbom Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i sredstvima njegove isporuke
            1.   Uvod i ciljevi
            1.1.   Uvod
            Konvencija o biološkom oružju stupila je na snagu 1975., a ratificirale su je sve osim jedne zemlje Latinske Amerike i Kariba (Haiti). Međutim, nakon više od četrdeset godina mnoge od tih zemalja i dalje nemaju nacionalni pravni i regulatorni okvir potreban za potpunu provedbu BWC-a. Tom se konvencijom, među ostalim, utvrđuju određeni standardi biološke sigurnosti za smanjenje bakterioloških i drugih bioloških prijetnji koje mogu biti štetne za život na zemlji.
            U nastojanju da se ulože dodatni napori za suzbijanje takvih prijetnji Vijeće sigurnosti UN-a 2004. usvojilo je Rezoluciju Vijeća sigurnosti Ujedinjenih naroda 1540 („RVSUN 1540 (2004)”). Tom se rezolucijom od svih država zahtijeva da poduzmu i provedu učinkovite mjere za uspostavu nacionalnih kontrola za sprečavanje širenja nuklearnog, kemijskog i biološkog oružja i sredstava njihove isporuke. Na temelju operativnog stavka 3.a RVSUN-a 1540 (2004) takve mjere uključuju uspostavu odgovarajućih kontrola povezanih materijala i, u tu svrhu, razvijanje i održavanje odgovarajućih učinkovitih mjera za evidentiranje i osiguravanje takvih proizvoda u proizvodnji, upotrebi, skladištenju ili prijevozu.
            Odbor 1540 svakih pet godina provodi sveobuhvatno preispitivanje napora koje države članice ulažu u provedbu obveza na temelju RVSUN-a 1540 (2004). U završnom dokumentu sveobuhvatnog preispitivanja iz 2016. doneseni su neki važni zaključci. Prvo, u dokumentu se navodi da, iako su države ostvarile određeni napredak u osiguravanju i zaštiti osjetljivih materijala, u tim područjima i dalje postoje nedostaci. Drugo, Odbor je primijetio da napori za evidentiranje i osiguravanje materijala povezanih s biološkim oružjem zaostaju za onima za zaštitu materijala povezanih s nuklearnim i kemijskim oružjem. Treće, Odbor je napomenuo da od 2011. u državama nije bilo poboljšanja u provedbi mjera na koje se pozvalo RVSUN-om 1540 (2004). Kao rezultat, Odbor je stoga zaključio da bi države trebale hitno donijeti mjere za evidentiranje i osiguravanje materijala povezanih s biološkim oružjem.
            Incident koji uključuje unošenje i moguće širenje patogenog biološkog agensa, bilo da je riječ o subjektu koji namjerno želi nanijeti štetu ciljanoj populaciji ili o prirodnoj pojavi, može imati znatne štetne posljedice za ljude i gospodarstvo te političke posljedice u regiji OAD-a. S obzirom na tu moguću prijetnju, OAD je nastojao povećati svijest o biološkoj sigurnosti i biološkoj zaštiti te s time povezane kapacitete u Sjevernoj i Južnoj Americi. Primjerice, od 2009. Međuamerički odbor za borbu protiv terorizma („CICTE pri OAD-u”) putem svojeg tajništva („Tajništvo”) izveo je nekoliko nacionalnih vježbi za upravljanje krizom u slučaju biološkog incidenta s ciljem podizanja svijesti o prijetnjama biološkoj zaštiti te okupljanja službenika i predstavnika agencija i organizacija kako bi naučili kako koordinirati svoje odgovore na biološke incidente. Nadalje, niz država članica OAD-a zatražio je pomoć Tajništva u izradi nacrta ili ažuriranju nacionalnih planova za odgovor na hitne situacije povezane s biološkim incidentima.
            Iako su ti i drugi napori za poboljšanje pripremljenosti na biološke incidente i sposobnosti za odgovor na njih urodili važnim rezultatima, u mnogim državama članicama OAD-a angažman i ulaganja u biološku sigurnost i biološku zaštitu i dalje nisu dostatni. To se odražava u nedostatku potrebne infrastrukture, kapaciteta i pravnih okvira za učinkovito otkrivanje bioloških incidenata i odgovaranje na njih. Zbog velikog i nerazmjernog broja smrtnih slučajeva u Sjevernoj i Južnoj Americi prouzročenih globalnim izbijanjem virusa H1N1 u 2009. istaknute su navedene slabosti i potreba za većim naglaskom na biološku sigurnost i biološku zaštitu. Smatra se, primjerice, da je 2009. u Sjevernoj i Južnoj Americi od svinjske gripe H1N1 umrlo više ljudi nego u ostatku svijeta.
            Nedostatak angažiranosti vlada iz te regije u području biološke sigurnosti i biološke zaštite proizlazi iz kombinacije čimbenika koji uključuju nedovoljnu osviještenost oblikovatelja politika o prijetnjama i mogućim troškovima biološkog incidenta velikih razmjera, činjenicu da su resursi dostupni na nacionalnoj razini oskudni, a moraju se raspodijeliti na prioritete u pogledu sigurnosti i inherentne izazove povezane s razvojem integriranih nacionalnih sposobnosti za pripremljenost na biološke incidente i odgovor na njih. Zbog tih izazova ističe se potreba za koordiniranim odgovorom na biološke incidente u regiji OAD-a. U takav bi odgovor trebali biti uključeni brojni akteri na nacionalnoj i lokalnoj razini, uključujući ministarstva (zdravstvo, poljoprivreda, sigurnost, pravosuđe, obrana, obavještajne službe, promet, vanjski poslovi, međunarodna trgovina, gospodarstvo, znanost i tehnologija itd.), tijela za izvršavanje zakonodavstva i druge službe koje prve reagiraju, subjekti iz privatnog sektora (osobito industrija i akademska zajednica) te civilno društvo.
            1.2.   Ciljevi
            Tim trogodišnjim projektom CICTE nastoji poboljšati biološku sigurnost i biološku zaštitu u zemljama korisnicama, u skladu s RVSUN-om 1540 (2004), osobito uspostavom i provedbom učinkovitih mjera za sprečavanje širenja biološkog oružja i sredstava njihove isporuke.
            Tehnička pomoć i suradnja s državama članicama koje podupiru sveukupni cilj projekta temeljit će se na sljedećim glavnim ciljevima:

                        —

                        jačanje standarda u pogledu biološke sigurnosti i biološke zaštite u zemljama korisnicama,

                        —

                        poboljšavanje pravnih i regulatornih okvira za biološku sigurnost i biološku zaštitu te njihovo usklađivanje s postojećim međunarodnim standardima,

                        —

                        jačanje suradnje, posebno istorazinskim ocjenjivanjima u pogledu RVSUN-a 1540,

                        —

                        olakšavanje kontinuiranog osposobljavanja o biološkoj sigurnosti i biološkoj zaštiti.

                  2.   Odabir tijela za provedbu i koordinacija s drugim relevantnim inicijativama za financiranje
            2.1.   Tijelo za provedbu – Organizacija američkih država (OAD)
            OAD od 2005. aktivno podupire napore država članica u vezi s neširenjem oružja u Sjevernoj i Južnoj Americi. Tajništvo CICTE-a 2010. dobilo je poseban mandat da razvije program za pomoć u provedbi RVSUN-a 1540 (2004). Slijedom toga uspostavljeno je strateško partnerstvo između Ureda UN-a za poslove razoružanja (UNODA), Skupine stručnjaka Odbora 1540 i Tajništva CICTE-a pri OAD-u radi provedbe pilot-projekta tehničke pomoći i izgradnje kapaciteta u Sjevernoj i Južnoj Americi kako bi se olakšali napori država članica za provedbu različitih područja obuhvaćenih RVSUN-om 1540 (2004).
            Jedan je od glavnih ciljeva CICTE-a pri OAD-u suradnja sa zemljama čije su vlade u potpunosti angažirane u fizičkoj zaštiti i evidentiranju materijala za kemijsku, biološku, radiološku i nuklearnu obranu („KBRN”) kao dio napora tih država u pogledu neširenja. Drugi cilj bio je pomoći državama korisnicama u provedbi RVSUN-a 1540 (2004) identificiranjem posebnih potreba i izazova kako bi se prilagodilo zakonodavnu pomoć i specijalizirane aktivnosti izgradnje kapaciteta usmjerene na jačanje preventivnog okvira država članica protiv upotrebe materijala KBRN od strane nedržavnih aktera.
            Regionalni okvir koji pruža OAD ima komparativnu prednost zbog transnacionalne prirode prijetnji, što nužno podrazumijeva suradnju susjednih zemalja kako bi se odgovorilo na te izazove. CICTE-ovim regionalnim pristupom tim pitanjima osigurat će dosljednost kako bi se izbjeglo udvostručavanje napora i njime bi se mogla povećati učinkovitost u najvećoj mjeri. U tom je pogledu OAD, kao najvažnija regionalna organizacija u Sjevernoj i Južnoj Americi, u jedinstvenoj poziciji u tom dijelu svijeta da pokaže učinkovitost zahvaljujući svojoj postojećoj mreži nacionalnih kontaktnih točaka, svojoj širokoj prisutnosti u cijeloj regiji i sposobnosti rada u tom području s predloženim zemljama korisnicama.
            Općenitije, CICTE pri OAD-u blisko je surađivao s vladama brojnih država članica OAD-a i ostvario je važne rezultate u području biološke sigurnosti i biološke zaštite. Primjerice, CICTE pri OAD-u pružao je pomoć državama članicama na različite načine, kao što su:

                        —

                        sastavljanje nacionalnih planova za provedbu RVSUN-a 1540 te jačanje pravnih i regulatornih okvira;

                        —

                        izgradnja kapaciteta za sprečavanje nezakonite trgovine i krijumčarenja nuklearnih, radioloških, kemijskih i bioloških materijala i borbu protiv njih;

                        —

                        promicanje razmjene učinkovitih praksi primjenom metodologije istorazinskog ocjenjivanja; i

                        —

                        olakšavanje koordinacije na političkoj razini radi identificiranja područja za regionalnu i podregionalnu suradnju.

                  2.2.   Koordinacija s drugim relevantnim inicijativama financiranja
            Opća je praksa CICTE-a pri OAD-u da svoje aktivnosti koordinira s drugim agencijama i organizacijama koje primaju sredstva od istih i od različitih donatorskih vlada i međunarodnih tijela. U slučaju organizacija koje primaju potporu od Europske unije za rad povezan s aktivnostima predloženima u okviru ovog projekta, Ured Ujedinjenih naroda za razoružanje (UNODA), Odbor 1540 i njegova Skupina stručnjaka te Odjel za potporu provedbi Konvencije o biološkom oružju (BWC-ISU) izravno su relevantni za projekt te je važno napomenuti da CICTE pri OAD-u već blisko surađuje s njima. Koordinaciju s tim tijelima provodit će upravljački tim smješten u sjedištu OAD-a kako bi se osiguralo da se svi napori nadopunjuju i kako bi se izbjeglo udvostručavanje napora, a projektne aktivnosti uskladit će se s obvezama iz RVSUN-a 1540 i BWC-a.
            U tom pogledu CICTE pri OAD-u smatra da je projekt očito u skladu s Odlukom Europskog vijeća iz 2019. o potpori provedbi Konvencije o biološkom oružju izvan Europske unije („Odluka”). Predloženim bi se projektom ojačala Odluka tako što bi se doprinijelo smanjenju opasnosti od širenja biološkog i toksičnog oružja u regiji. Time bi se u okviru projekta u obzir uzeo brz napredak u području bioloških znanosti kako bi se osiguralo da pravni i regulatorni okviri vlada za suzbijanje takvih prijetnji zadovoljavaju sadašnje međunarodne standarde. Stoga bi se projektom pomoglo osigurati da države članice OAD-a budu dobro pripremljene da brzo reagiraju na bilo kakve moguće prijetnje.
            Kad je riječ o razvoju politike, CICTE pri OAD-u nastavit će s radom u tom području putem svojih redovnih sjednica i u okviru Odbora za hemisfersku sigurnost (Committee on Hemispheric Security) Stalnog vijeća OAD-a.
            Glavni je cilj ovog prijedloga poboljšanje biološke sigurnosti i biološke zaštite u zemljama korisnicama podizanjem svijesti i izgradnjom kapaciteta u relevantnim sektorima, u skladu s RVSUN-om 1540 (2004), uključujući provedbu učinkovitih nacionalnih mjera za sprečavanje širenja biološkog oružja i sredstava njihove isporuke. Ti će napori biti usmjereni na znanstvenike specijalizirane za biološku sigurnost i biološku zaštitu u javnom i privatnom sektoru, kao i oblikovatelje politika i zakonodavce. Aktivnosti uključuju tečajeve osposobljavanja za biološke znanstvenike u zemljama korisnicama, kao i razvoj internetskog tečaja kako bi se obuhvatio još veći broj korisnika u regiji. CICTE pri OAD-u provodit će te aktivnosti u koordinaciji s našim strateškim partnerima i, kako je navedeno u odjeljku Metodologija, za visokospecijalizirano osposobljavanje i zadaće OAD može ugovoriti i kratkoročnu potporu (stručnjake, voditelje osposobljavanja i istraživače), te će surađivati sa svojim partnerima u tim područjima (uključujući BWC-ISU, UNODA-u, Svjetsku organizaciju za zdravlje životinja i Europsku uniju) i akademskom zajednicom kako bi se osiguralo da osoblje ispunjava sve tehničke zahtjeve, uključujući, ako je moguće, na temelju popisa koje vode te organizacije.
            3.   Opis projekta
            3.1.   Opis
            Naš je prijedlog usmjeren na poboljšanje biološke sigurnosti i biološke zaštite u zemljama korisnicama, u skladu s RVSUN-om 1540 (2004), te na daljnje povećanje kapaciteta država korisnica za učinkovito predviđanje incidenata velikih razmjera povezanih s biološkim agensima i reagiranje na njih, bez obzira na to jesu li prouzročeni ljudskim djelovanjem ili je do njih došlo prirodnim putem. Projekt bi služio i za poboljšanje međuagencijske i međunarodne suradnje i razmjene informacija među državama članicama OAD-a radi pripreme na biološke incidente i odgovor na njih. Osim toga, projektom se nastoji ukloniti zakonodavne nedostatke koji trenutačno postoje u nekim od ciljnih zemalja i dopuniti napore za provedbu BWC-a.
            Projektom će se okupiti nadležna nacionalna tijela do osam država članica OAD-a, odgovarajući predstavnici privatnog sektora i civilnog društva te kvalificirani međunarodni stručnjaci, kako bi se istražili koraci koji se mogu poduzeti za osiguravanje boljih sposobnosti za biološku sigurnost i biološku zaštitu u tim državama te šire u regiji OAD-a. U okviru projekta primjenjivat će se dvostruki pristup koji uključuje i nacionalne i podregionalne aktivnosti. Projektom će se nastojati iskoristiti prethodno iskustvo Tajništva u radu na tim pitanjima u Sjevernoj i Južnoj Americi te njegova snažna mreža kontakata i partnera (osobito iz javnog sektora). Napori na nacionalnoj razini bit će usmjereni na suradnju s pojedinačnim državama članicama OAD-a s ciljem jačanja nacionalnih kapaciteta, izrade nacrta zakonodavstva i propisa te izrade akcijskih planova za pojedine zemlje za jačanje operativnih sposobnosti.
            Na regionalnoj razini aktivnosti izgradnje kapaciteta bit će usmjerene na promicanje razmjene informacija i dobrih praksi, kao i na definiranje strukturnih, materijalnih i funkcionalnih parametara iz regionalnog pristupa.
            Nadalje, u projektu će se nastojati iskoristiti proces istorazinskog ocjenjivanja koji je razvijen posljednjih godina, u okviru kojeg su se države dobrovoljno dogovorile da će zajedno ocijeniti svoje uzajamne prednosti i nedostatke u provedbi obveza iz RVSUN-a 1540 te identificirati učinkovite prakse i područja za nastavak bilateralne suradnje. Nakon nedavnih uspješnih istorazinskih ocjenjivanja u pogledu RVSUN-a 1540. između Čilea i Kolumbije (2017.), Dominikanske Republike i Paname (2019.) te, najnovije, Paragvaja i Urugvaja (2019.), predlažemo pružanje posebne popratne pomoći i suradnje za te tri skupine zemalja. Na taj bismo način nastojali osigurati daljnje postupanje na temelju bliskih bilateralnih veza uspostavljenih između tih država tijekom procesa istorazinskog ocjenjivanja i dodatno promicati dokazanu predanost tih zemalja nastavku suradnje na temelju RVSUN-a 1540 koja nadilazi početna istorazinska ocjenjivanja. Također bismo predložili promicanje dodatnih istorazinskih ocjenjivanja u regiji, sa snažnim naglaskom na biološkoj sigurnosti i biološkoj zaštiti za zemlje koje još nisu provele takvo preispitivanje, kao što su Meksiko i potencijalno drugi partneri u regiji. Konačno, nastojali bismo preispitati postojeće procese istorazinskog ocjenjivanja radi promicanja i poboljšanja stalne suradnje među zemljama te promicanja najboljih praksi i prakse objavljivanja tehničkih dokumenata (uz završna izvješća koja podnose države) kako bi se obuhvatio napredak ostvaren na tim forumima.
            3.2.   Metodologija
            3.2.1.   Organizacijska struktura
            Ovaj projekt provest će CICTE pri OAD-u u koordinaciji s državama članicama OAD-a i uz njihovu potporu. Tim CICTE-a pri OAD-u za upravljanje projektom sastojat će se od triju članova osoblja i jednog asistenta za administrativnu/financijsku potporu, sjedište će imati u sjedištu OAD-a u Washingtonu, D.C., te će djelovati u koordinaciji s vanjskim ugovornim osobljem, ovisno o posebnim aktivnostima koje treba obaviti, pod općim nadzorom i vodstvom izvršnog tajnika CICTE-a.
            Vanjsko ugovorno osoblje uključivat će pravnog stručnjaka koji će biti zadužen za dio projekta koji se odnosi na zakonodavnu pomoć. Za visokospecijalizirano osposobljavanje i zadaće OAD može ugovoriti i kratkoročnu potporu (stručnjake, voditelje osposobljavanja i istraživače) iz stručnih skupina drugih tehničkih partnerskih organizacija, uključujući BWC-ISU, UNODA-u, Svjetsku organizaciju za zdravlje životinja i Europsku uniju.
            U početku će tim CICTE-a pri OAD-u koji je zadužen za upravljanje programom izravno koordinirati s nacionalnim tijelima država članica koje su prethodno zatražile potporu u vezi s RVSUN-om 1540 (2004). U nekoliko slučajeva OAD već ima sporazume o suradnji, radi pružanja pomoći državama članicama u području provedbe RVSUN-a 1540, na kojima će se temeljiti tehnička pomoć.
            3.2.2.   Tehnički pristup
            Zahtjevi za zakonodavnu i tehničku pomoć radi jačanja propisa o biološkoj sigurnosti i biološkoj zaštiti iziskivat će početnu procjenu i analizu postojećeg zakonodavstva i propisa koje bi trebao provesti stručnjak u području prava u koordinaciji s timom za upravljanje projektom i relevantnim tijelima u zemljama korisnicama putem misija za zakonodavnu i tehničku pomoć kako bi se utvrdili konkretni nedostaci i prioriteti pojedinih zemalja. Na osnovi te procjene konkretne mjere u pogledu zakonodavnih i regulatornih poboljšanja u području biološke sigurnosti i biološke zaštite, koje je potrebno prioritetno provesti i koje će se izravno poduprijeti u okviru ovog projekta, mogle bi obuhvaćati:

                        —

                        analizu postojećeg zakonodavstva i postojećih propisa u zemljama korisnicama kako bi se utvrdili konkretni nedostaci;

                        —

                        sastavljanje i usvajanje popisa za kontrolu izvoza;

                        —

                        razvoj i donošenje nacionalnog akcijskog plana za odgovor na biološke prijetnje;

                        —

                        razvoj nacionalnih smjernica za zaštitu bioloških agensa od slučajnog ili namjernog širenja, za njihovo pravilno i sigurno skladištenje i prijevoz, uključujući njihovu unutarnju sigurnost.

                  Aktivnosti za promicanje i poboljšanje regionalne suradnje uključivale bi:

                        —

                        razvoj daljnjih aktivnosti u području izgradnje kapaciteta i suradnje za zemlje u regiji koje su provele istorazinska ocjenjivanja u vezi s provedbom RVSUN-a 1540;

                        —

                        dodatna istorazinska ocjenjivanja sa snažnim naglaskom na biološkoj sigurnosti i biološkoj zaštiti;

                        —

                        sastavljanje i objavljivanje tehničkih dokumenata o aktivnostima povezanima s istorazinskim ocjenjivanjem.

                  U svakoj zemlji korisnici organizirat će se tečaj osposobljavanja namijenjen podizanju svijesti, obrazovanju i osposobljavanju o komponenti ovog prijedloga koja se odnosi na biološku sigurnost i biološku zaštitu, koju je potrebno provesti usporedno s komponentom koja se odnosi na područja tehničke i zakonodavne pomoći te regionalne suradnje. Te tečajeve osposobljavanja koordinirat će upravljački tim CICTE-a pri OAD-u, a provodit će ih međunarodni stručnjaci. Ti će tečajevi služiti za izgradnju kapaciteta i uspostavljanje skupine voditelja osposobljavanja iz različitih znanstvenih ustanova zemalja korisnica koji će moći proširiti znanje o načelima biološke sigurnosti i biološke zaštite te o najboljim laboratorijskim praksama, tehnikama i metodama za upravljanje biološkim rizicima u laboratorijima i istraživačkim institutima.
            CICTE pri OAD-u surađivat će s članovima akademske zajednice i istraživačima kako bi osmislili internetski tečaj kojim će se doprinijeti unapređenju postojećih resursa za dodatno širenje znanja i podizanje svijesti o biološkoj sigurnosti, biološkoj zaštiti i bioetici među članovima akademske zajednice, nastavnicima, studentima i istraživačima iz područja bioloških znanosti, kao i drugim relevantnim dionicima.
            Nadalje, tijekom misija za zakonodavnu i tehničku pomoć te regionalnih i podregionalnih aktivnosti uključenih u prijedlog, među oblikovateljima politika, zastupnicima u parlamentima i predstavnicima industrije provest će se informiranje i podizanje svijesti o biološkoj sigurnosti, biološkoj zaštiti, RVSUN-u 1540 (2004) i provedbi BWC-a.
            3.2.3.   Rodna perspektiva
            U okviru svojeg programa za RVSUN 1540 CICTE pri OAD-u ima važnu ulogu u pružanju potpore državama članicama u izgradnji kapaciteta za provedbu RVSUN-a 1540 (2004) i borbi protiv širenja oružja, kao i u promicanju rodne ravnopravnosti. Svim tim ishodima doprinosi se postizanju ciljeva održivog razvoja UN-a i dopunjavaju se nastojanja država članica OAD-a da provedu relevantne instrumente iz područja globalnog razoružanja i režima neširenja oružja.
            CICTE pri OAD-u osiguravat će rodnu ravnopravnost u procesu zapošljavanja radi pružanja pomoći zemljama korisnicama projekta te će poticati zemlje korisnice da na smislen način uključe žene u sve faze projekta. Uvijek se ulaže poseban napor kako bi se uključila rodna perspektiva i kako bi žene bile u središtu tema o kojima se vode rasprave.
            3.2.4.   Vanjska koordinacija
            Uz koordinaciju i suradnju s nacionalnim tijelima diljem regije, OAD će se prilikom provedbe projekta koordinirati i surađivati s drugim institucijama i organizacijama. Subjekti navedeni u nastavku mogli bi biti u mogućnosti pružiti potporu u vezi sa specifičnim pitanjima i pomoći u promicanju inicijative u regiji:

                        —

                        Ured Ujedinjenih naroda za poslove razoružanja (UNODA), uključujući Odjel za potporu provedbi Konvencije o biološkom oružju;

                        —

                        Odbor Vijeća sigurnosti osnovan na temelju RVSUN-a 1540 (2004) i njegova Skupina stručnjaka;

                        —

                        Svjetska organizacija za zdravlje životinja (OIE);

                        —

                        Svjetska zdravstvena organizacija (SZO), uključujući Panameričku zdravstvenu organizaciju (PAHO);

                        —

                        organizacije civilnog društva, akademska zajednica i organizacije privatnog sektora čiji su ciljevi u skladu s ciljevima ovog prijedloga, uključujući Sandia National Laboratory; Pododbor za biološku sigurnost i biološku zaštitu Argentinskog mikrobiološkog društva (Subcomisión de Bioseguridad y Bioscustodia de la Asociación Argentina de Microbiología); James Martin Center CNS; Latinoameričko društvo za bioizolaciju i biozaštitu (Asociación Latinoamericana de Biocontención y Biocustodia).

                  3.3.   Ciljevi i aktivnosti u okviru projekta
            Cilj 1.: Standardi u pogledu biološke sigurnosti i biološke zaštite u zemljama korisnicama.
            Potporne aktivnosti

                        —

                        Aktivnost 1.1.: Provođenje misija za tehničku pomoć po zemljama zajedno s agencijama koje se bave biološkom sigurnošću i biološkom zaštitom kako bi se procijenile potrebe i sastavio nacrt izvješća o procjeni.

                        —

                        Aktivnost 1.2.: Olakšavanje osposobljavanja u jednom od sljedećih područja ili u oba, na osnovi potreba i resursa: donošenju popisa za kontrolu izvoza ili donošenju nacionalnog akcijskog plana za odgovor na biološke prijetnje. Dostavljanje izvješća o evaluaciji.

                        —

                        Aktivnost 1.3.: Razvoj nacionalnih smjernica za zaštitu bioloških agensa od slučajnog ili namjernog širenja, kao i nacionalnih smjernica za njihovo pravilno i sigurno skladištenje i prijevoz, uključujući njihovu unutarnju sigurnost.

                  Očekivani rezultati

                        —

                        Sastavljeno izvješće o procjeni koje sadržava preporuku po zemlji i po agenciji.

                        —

                        Sastavljen popis za kontrolu izvoza u skladu s potrebama zemalja.

                        —

                        Izvješće o evaluaciji, koje dostavlja zemlja, u vezi s nacionalnim akcijskim planom za odgovor i smjernice u pogledu bioloških prijetnji, slučajnih događaja, sigurnog skladištenja i prijevoza.

                  Cilj 2.: Pravni i regulatorni okviri za biološku sigurnost i biološku zaštitu koji su usklađeni s postojećim međunarodnim standardima.
            Potporne aktivnosti

                        —

                        Aktivnost 2.1.: Preispitivanje postojećih zakonodavnih i regulatornih okvira u svakoj zemlji korisnici kako bi se utvrdili nedostaci i prioritetna područja potrebe.

                        —

                        Aktivnost 2.2.: Pružanje zakonodavne pomoći prema potrebi, uključujući izradu zakonodavstva i propisa za provedbu popisa za kontrolu izvoza i/ili nacionalnih akcijskih planova.

                        —

                        Aktivnost 2.3.: Izrada i objava dokumenta koji sadržava smjernice za najbolje laboratorijske prakse, tehnike i metode za upravljanje biološkim rizicima u laboratorijima i istraživačkim institutima te širenje informacija o njima radi promicanja osviještenosti o dobrim praksama među relevantnim dionicima.

                  Očekivani rezultati

                        —

                        Najmanje jedna misija za zakonodavnu pomoć po zemlji radi pružanja potpore u pogledu popisa za kontrolu izvoza i/ili nacionalnih akcijskih planova i/ili izrade relevantnog zakonodavstva / relevantnih propisa.

                        —

                        Objavljene najbolje laboratorijske prakse s različitim komponentama: akademskim komponentama, tehnikama i različitim metodama.

                  Cilj 3.: Suradnja koja je posebno ojačana istorazinskim ocjenjivanjima u pogledu RVSUN-a 1540.
            Potporne aktivnosti

                        —

                        Aktivnost 3.1.: Olakšavanje provedbe najviše triju novih istorazinskih ocjenjivanja sa snažnim naglaskom na biološkoj sigurnosti i biološkoj zaštiti.

                        —

                        Aktivnost 3.2.: Provedba triju bilateralnih radionica za daljnje postupanje u vezi s istorazinskim ocjenjivanjima koja su već provedena u regiji u pogledu provedbe RVSUN-a 1540.

                        —

                        Aktivnost 3.3.: Sastavljanje i objava tehničkih dokumenata o aktivnostima povezanima s istorazinskim ocjenjivanjima.

                        —

                        Aktivnost 3.4.: Organiziranje regionalne konferencije o biološkoj sigurnosti i biološkoj zaštiti radi, između ostalog, poboljšanja koordinacije i promicanja razmjene informacija.

                        —

                        Aktivnost 3.5.: Organiziranje regionalne konferencije o statusu provedbe RVSUN-a 1540 (2004) u Sjevernoj i Južnoj Americi.

                  Očekivani rezultati

                        —

                        Olakšana istorazinska ocjenjivanja za šest zemalja korisnica.

                        —

                        Sastavljeno i objavljeno izvješće o istorazinskom ocjenjivanju za Čile/Kolumbiju, Dominikansku Republiku / Panamu i Paragvaj/Urugvaj.

                        —

                        Poboljšana koordinacija među agencijama za biološku sigurnost i biološku zaštitu u državama korisnicama.

                  Cilj 4.: Olakšano kontinuirano osposobljavanje o biološkoj sigurnosti i biološkoj zaštiti
            Potporne aktivnosti

                        —

                        Aktivnost 4.1.: Uspostavljanje mreže voditelja osposobljavanja o biološkoj sigurnosti i biološkoj zaštiti u svakoj zemlji korisnici.

                        —

                        Aktivnost 4.2.: Osmišljavanje i razvoj modula osposobljavanja za znanstvenike radi smanjenja rizika od moguće zlouporabe materijala i opreme u njihovim istraživanjima.

                        —

                        Aktivnost 4.3.: Koordiniranje s relevantnim nacionalnim institutima za osposobljavanje kako bi se potaklo uključivanje u akademske programe modula i/ili materijala povezanih s biološkom sigurnosti i biološkom zaštitom, uključujući provedbu RVSUN-a 1540 (2004) i BWC-a.

                        —

                        Aktivnost 4.4.: Organiziranje i provedba najviše osam tečajeva osposobljavanja o biološkoj sigurnosti i biološkoj zaštiti (jedan za svaku zemlju korisnicu).

                  Očekivani rezultati

                        —

                        Uspostavljena mreža voditelja osposobljavanja i stručnjaka za biološku sigurnost i biološku zaštitu u svakoj zemlji.

                        —

                        Uspostavljeni otvoreni internetski tečajevi i provedeno šest tečajeva.

                        —

                        Osposobljeni znanstvenici iz agencija za biološku sigurnost i biološku zaštitu u zemljama korisnicama.

                  4.   Korisnici
            Izravni su korisnici ciljeva od 1. do 4. nacionalne institucije i tijela nadležna za biološku sigurnost i biološku zaštitu u svakoj zemlji korisnici (najviše osam država ovisno o primljenim sredstvima: Argentina, Čile, Dominikanska Republika, Kolumbija, Meksiko, Panama, Paragvaj i Urugvaj). Uspostavom internetskog tečaja i uključivanjem tih tema u sveučilišne programe obuhvatit će se još širi raspon korisnika.
            5.   Vidljivost djelovanja Europske unije
            CICTE pri OAD-u osigurat će da se u svim projektnim aktivnostima na više načina uvaži financijska potpora Unije projektu. U priopćenjima za medije, na društvenim mrežama i intervjuima s informativnim medijima u vezi s događanjima koja imaju veliku vidljivost isticat će se potpora EU-a. Na sveukupnoj opremi, tiskanim materijalima ili računalnom softveru doniranima zemljama korisnicama nalazit će se oznaka da ih je financirala Unija. Logotip i/ili zastava EU-a bit će prikazani na svim šeširima, kombinezonima ili radnim uniformama projektnog osoblja kao jasna metoda brendiranja. Informacije o potpori Unije bit će objavljene i vidljive na internetskim stranicama i publikacijama OAD-a u vezi s projektom te programima koji se podupiru.
            6.   Trajanje
            Za provedbu projekta predviđen je vremenski okvir od 36 mjeseci.
            7.   Opća strategija
            CICTE pri OAD-u izvršit će tehničku provedbu projekta putem svojeg postojećeg programa u pogledu RVSUN-a 1540.
            8.   Partneri
            CICTE pri OAD-u provodit će projekt u partnerstvu s nacionalnim tijelima u zemljama korisnicama te u suradnji sa strateškim partnerima.
            9.   Izvješćivanje
            Svaka tri mjeseca predstavljat će se opisna izvješća o napretku i financijsko stanje radi omogućivanja odgovarajućeg i pravodobnog praćenja i evaluacije, a CICTE pri OAD-u održavat će blisku komunikaciju s donatorom.


title: Odluka Vijeća (ZVSP) 2019/2109 od 9. prosinca 2019. o izmjeni Odluke 2010/788/ZVSP o mjerama ograničavanja protiv Demokratske Republike Konga

text:
                  10.12.2019

                  HR

                  Službeni list Europske unije

                  L 318/134

         ODLUKA VIJEĆA (ZVSP) 2019/2109
         od 9. prosinca 2019.
         o izmjeni Odluke 2010/788/ZVSP o mjerama ograničavanja protiv Demokratske Republike Konga
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 20. prosinca 2010. donijelo Odluku 2010/788/ZVSP (1) o mjerama ograničavanja protiv Demokratske Republike Konga (DR Kongo).

                     (2)

                     Vijeće je 12. prosinca 2016. donijelo Odluku (ZVSP) 2016/2231 (2), kojom je izmijenjena Odluka 2010/788/ZVSP, kao odgovor na ometanje izbornog procesa i s njime povezana kršenja ljudskih prava u DR Kongu. Odlukom (ZVSP) 2016/2231 uvedene su, među ostalim, samostalne mjere ograničavanja u članku 3. stavku 2. Odluke 2010/788/ZVSP.

                     (3)

                     Na temelju preispitivanja mjera iz članka 3. stavka 2. Odluke 2010/788/ZVSP, mjere ograničavanja trebalo bi produljiti do 12. prosinca 2020., a dvije bi osobe trebalo ukloniti s popisa u Prilogu II. Odluci 2010/788/ZVSP.

                     (4)

                     Trebalo bi izmijeniti obrazloženja u pogledu određenih osoba uvrštenih na popis u Prilogu II.

                     (5)

                     Nadalje, Odluci 2010/788/ZVSP trebalo bi dodati odredbu kojom se utvrđuje da Vijeće i Visoki predstavnik mogu obrađivati osobne podatke radi obavljanja svojih zadaća na temelju te odluke.

                     (6)

                     Odluku 2010/788/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka 2010/788/ZVSP mijenja se kako slijedi:

                        1.

                        umeće se sljedeći članak:

                           „Članak 8.a

                              1.   Vijeće i Visoki predstavnik Unije za vanjske poslove i sigurnosnu politiku („Visoki predstavnik”) mogu obrađivati osobne podatke radi obavljanja svojih zadaća na temelju ove Odluke, osobito:

                                          (a)

                                          u pogledu Vijeća, pri pripremi izmjena i izmjenama priloga I. i II.;

                                          (b)

                                          u pogledu Visokog predstavnika, pri pripremi izmjena priloga I. i II.

                              2.   Vijeće i Visoki predstavnik mogu, ako je to primjenjivo, obrađivati relevantne podatke povezane s kaznenim djelima koja su počinile fizičke osobe uvrštene na popis, s osuđujućim presudama izrečenim tim osobama ili sa sigurnosnim mjerama koje se odnose na te osobe samo u onoj mjeri u kojoj je takva obrada potrebna za pripremu priloga I. i II.

                              3.   Za potrebe ove Odluke, Vijeće i Visoki predstavnik određuju se kao „voditelji obrade” u smislu članka 3. točke 8. Uredbe (EU) 2018/1725 Europskog parlamenta i Vijeća (*1) kako bi se osiguralo da dotične fizičke osobe mogu ostvarivati svoja prava na temelju Uredbe (EU) 2018/1725.

                           (*1)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).”.;"

                        2.

                        u članku 9. stavak 2. zamjenjuje se sljedećim:

                                    „2.

                                    Mjere iz članka 3. stavka 2. primjenjuju se do 12. prosinca 2020. Prema potrebi obnavljaju se ili mijenjaju ako Vijeće smatra da njihovi ciljevi nisu ispunjeni.”;

                        3.

                        popis iz Priloga II. Odluci 2010/788/ZVSP zamjenjuje se popisom iz Priloga ovoj Odluci.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 9. prosinca 2019.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća 2010/788/ZVSP od 20. prosinca 2010. o mjerama ograničavanja protiv Demokratske Republike Konga i stavljanju izvan snage Zajedničkog stajališta 2008/369/ZVSP (SL L 336, 21.12.2010., str. 30.).

            (2)  Odluka Vijeća (ZVSP) 2016/2231 od 12. prosinca 2016. o izmjeni Odluke 2010/788/ZVSP o mjerama ograničavanja protiv Demokratske Republike Konga (SL L 336 I, 12.12.2016., str. 7.).

            PRILOG

                     „PRILOG II.
                     POPIS OSOBA I SUBJEKATA IZ ČLANKA 3. STAVKA 2.
                     A.   Osobe

                                 Ime i prezime

                                 Podaci o identitetu

                                 Razlozi za uvrštavanje na popis

                                 Datum uvrštavanja na popis

                                 1.

                                 Ilunga Kampete

                                 također poznat kao Gaston Hughes Ilunga Kampete; također poznat kao Hugues Raston Ilunga Kampete.
                                 Datum rođenja: 24.11.1964.
                                 Mjesto rođenja: Lubumbashi (DR Kongo).
                                 Broj vojne osobne iskaznice: 1-64-86-22311-29.
                                 Državljanstvo: DR Kongo.
                                 Adresa: 69, avenue Nyangwile, Kinsuka Mimosas, Kinshasa/Ngaliema, RDC.
                                 Spol: muški

                                 Kao zapovjednik Republikanske garde, Ilunga Kampete bio je odgovoran za jedinice Republikanske garde angažirane na terenu i uključene u prekomjernu uporabu sile i nasilnu represiju, u rujnu 2016. u Kinshasi.
                                 Zbog svoje dugotrajne funkcije čelnika Republikanske garde odgovoran je za represiju i kršenje ljudskih prava koje su počinili agenti Republikanske garde, kao što je nasilna represija oporbenog skupa održanog u Lubumbashiju u prosincu 2018.
                                 Ilunga Kampete stoga je bio uključen u planiranje, vođenje ili počinjenje djela koja predstavljaju teška kršenja ili povrede ljudskih prava u DR Kongu.

                                 12.12.2016.

                                 2.

                                 Gabriel Amisi Kumba

                                 također poznat kao Gabriel Amisi Nkumba; „Tango Fort”; „Tango Four”.
                                 Datum rođenja: 28.5.1964.
                                 Mjesto rođenja: Malela (DR Kongo).
                                 Broj vojne osobne iskaznice: 1-64-87-77512-30.
                                 Državljanstvo: DR Kongo.
                                 Adresa: 22, avenue Mbenseke, Ma Campagne, Kinshasa/Ngaliema, RDC.
                                 Spol: muški

                                 Bivši zapovjednik prve zone obrane kongoanske vojske (FARDC), čije su snage sudjelovale u prekomjernoj uporabi sile i nasilnoj represiji u rujnu 2016. u Kinshasi.
                                 Gabriel Amisi Kumba zamjenik je načelnika stožera kongoanskih oružanih snaga (FARDC) zadužen za operacije i obavještajnu službu od srpnja 2018. Zbog svoje funkcije snosi odgovornost za nedavna kršenja ljudskih prava koja je počinio FARDC.
                                 Gabriel Amisi Kumba stoga je bio uključen u planiranje, vođenje ili počinjenje djela koja predstavljaju teška kršenja ili povrede ljudskih prava u DR Kongu.

                                 12.12.2016.

                                 3.

                                 Ferdinand Ilunga Luyoyo

                                 Datum rođenja: 8.3.1973.
                                 Mjesto rođenja: Lubumbashi (DR Kongo).
                                 Broj putovnice: OB0260335 (vrijedi od 15.4.2011. do 14.4.2016.).
                                 Državljanstvo: DR Kongo.
                                 Adresa: 2, avenue des Orangers, Kinshasa/Gombe, RDC.
                                 Spol: muški

                                 Kao zapovjednik protuizgredničke jedinice Légion Nationale d'Intervention kongoanske nacionalne policije (PNC), Ferdinand Ilunga Luyoyo bio je odgovoran za prekomjernu uporabu sile i nasilnu represiju u rujnu 2016. u Kinshasi.
                                 Ferdinand Ilunga Luyoyo zapovjednik je jedinice PNC-a nadležne za zaštitu institucija i visokih dužnosnika od srpnja 2017. Zbog svoje funkcije snosi odgovornost za nedavna kršenja ljudskih prava koja je počinio PNC.
                                 Ferdinand Ilunga Luyoyo stoga je bio uključen u planiranje, vođenje ili počinjenje djela koja predstavljaju teška kršenja ili povrede ljudskih prava u DR Kongu.

                                 12.12.2016.

                                 4.

                                 Célestin

                                 Kanyama također poznat kao Kanyama Tshisiku Celestin; Kanyama Celestin Cishiku Antoine; Kanyama Cishiku Bilolo Célestin;
                                 Esprit de mort.
                                 Datum rođenja: 4.10.1960.
                                 Mjesto rođenja: Kananga (DR Kongo).
                                 Državljanstvo: DR Kongo.
                                 Broj putovnice: OB0637580 (vrijedi od 20.5.2014. do 19.5.2019.).
                                 Odobrena mu je schengenska viza br. 011518403, izdana 2.7.2016.
                                 Adresa: 56, avenue Usika, Kinshasa/Gombe, RDC.
                                 Spol: muški

                                 Kao ravnatelj kongoanske nacionalne policije (PNC), Célestin Kanyama bio je odgovoran za prekomjernu uporabu sile i nasilnu represiju u rujnu 2016. u Kinshasi.
                                 Célestin Kanyama imenovan je u srpnju 2017. glavnim direktorom škola za osposobljavanje nacionalne policije. Zbog svoje funkcije višeg službenika u PNC-u snosi odgovornost za nedavna kršenja ljudskih prava koja je počinio PNC. Jedan je primjer zastrašivanje novinara i oduzimanje njihove slobode koje su u listopadu 2018. proveli policijski službenici nakon što je objavljen niz članaka o nezakonitom prisvajanju obroka namijenjenih policijskim kadetima i ulozi koju je general Kanyama imao u tim događajima.
                                 Célestin Kanyama stoga je bio uključen u planiranje, vođenje ili počinjenje djela koja predstavljaju teška kršenja ili povrede ljudskih prava u DR Kongu.

                                 12.12.2016.

                                 5.

                                 John Numbi

                                 također poznat kao John Numbi Banza Tambo; John Numbi Banza Ntambo; Tambo Numbi.
                                 Datum rođenja: 16.8.1962.
                                 Mjesto rođenja: Jadotville-Likasi-Kolwezi (DR Kongo).
                                 Državljanstvo: DR Kongo.
                                 Adresa: 5, avenue Oranger, Kinshasa/Gombe, RDC.
                                 Spol: muški

                                 John Numbi glavni je inspektor kongoanskih oružanih snaga (FARDC) od srpnja 2018. Zbog svoje funkcije snosi odgovornost za nedavna kršenja ljudskih prava koja je počinio FARDC, kao što je nerazmjerno nasilje koje su nad osobama koje su nezakonito rudarile počinile, u lipnju i srpnju 2019., postrojbe FARDC-a za koje je bio izravno nadležan.
                                 John Numbi stoga je bio uključen u planiranje, vođenje ili počinjenje djela koja predstavljaju teška kršenja ili povrede ljudskih prava u DR Kongu.

                                 12.12.2016.

                                 6.

                                 Delphin Kahimbi

                                 također poznat kao Delphin Kahimbi Kasangwe; Delphin Kayimbi Demba Kasangwe; Delphin Kahimbi Kasangwe; Delphin Kahimbi Demba Kasangwe; Delphin Kasagwe Kahimbi.
                                 Datum rođenja: 15.1.1969. (alternativno: 15.7.1969.).
                                 Mjesto rođenja: Kiniezire/Goma (DR Kongo).
                                 Državljanstvo: DR Kongo.
                                 Broj diplomatske putovnice: DB0006669 (vrijedi od 13.11.2013. do 12.11.2018.).
                                 Adresa: 1, 14eme rue, Quartier Industriel, Linete, Kinshasa, RDC.
                                 Spol: muški

                                 Delphin Kaimbi pomoćnik je načelnika stožera u vojnom stožeru FARDC-a, zadužen za obavještajnu službu od srpnja 2018. Zbog svoje funkcije snosi odgovornost za nedavna kršenja ljudskih prava koja je počinio FARDC.
                                 Delphin Kahimbi stoga je bio uključen u planiranje, vođenje ili počinjenje djela koja predstavljaju teška kršenja ili povrede ljudskih prava u DR Kongu.

                                 12.12.2016.

                                 7.

                                 Evariste Boshab

                                 također poznat kao Evariste Boshab Mabub Ma Bileng
                                 Datum rođenja: 12.1.1956.
                                 Mjesto rođenja: Tete Kalamba (DR Kongo).
                                 Državljanstvo: DR Kongo.
                                 Broj diplomatske putovnice: DK0000003 (vrijedi od: 21.12.2015. – datum isteka valjanosti: 20.12.2020.).
                                 Schengenska viza istekla 5.1.2017.
                                 Adresa: 3, avenue du Rail, Kinshasa/Gombe, RDC.
                                 Spol: muški

                                 U svojstvu potpredsjednika vlade i ministra unutarnjih poslova i sigurnosti od prosinca 2014. do prosinca 2016. Evariste Boshab službeno je bio nadležan za policijske i sigurnosne službe te koordinaciju rada pokrajinskih guvernera. U tom svojstvu bio je odgovoran za uhićenja aktivista i članova oporbe kao i prekomjernu uporabu sile, među ostalim u razdoblju između rujna 2016. i prosinca 2016. kao odgovor na prosvjede u Kinshasi, što je dovelo do ubojstava ili ranjavanja velikog broja civila od strane sigurnosnih službi.
                                 Evariste Boshab stoga je bio uključen u planiranje, vođenje ili počinjenje djela koja predstavljaju teška kršenja ili povrede ljudskih prava u DR Kongu.
                                 Evariste Boshab također je bio umiješan u iskorištavanje i pogoršavanje krize u pokrajini Kasai gdje je zadržao utjecaj, osobito otkako je u toj pokrajini postao senatorom u ožujku 2019.

                                 29.5.2017.

                                 8.

                                 Alex Kande Mupompa

                                 također poznat kao Alexandre Kande Mupomba; Kande-Mupompa.
                                 Datum rođenja: 23.9.1950.
                                 Mjesto rođenja: Kananga (DR Kongo).
                                 Državljanstvo: DR Kongo i Belgija.
                                 Broj putovnice DR Konga: OP0024910 (vrijedi od: 21.3.2016. – datum isteka valjanosti: 20.3.2021.).
                                 Adrese: Messidorlaan 217/25, 1180 Uccle, Belgija
                                 1, avenue Bumba, Kinshasa/Ngaliema, RDC.
                                 Spol: muški

                                 Kao guverner pokrajine Kasai Central do listopada 2017. Alex Kande Mupompa bio je odgovoran za prekomjernu uporabu sile, nasilnu represiju i izvansudska pogubljenja koje su od kolovoza 2016. počinile sigurnosne snage i PNC u pokrajini Kasai Central, uključujući ubojstva na području Dibaye u veljači 2017.
                                 Alex Kande Mupompa stoga je bio uključen u planiranje, vođenje ili počinjenje djela koja predstavljaju teška kršenja ili povrede ljudskih prava u DR Kongu.
                                 Alex Kande Mupompa također je bio umiješan u iskorištavanje i pogoršavanje krize u pokrajini Kasai za koju je bio predstavnik do listopada 2019. i u kojoj je zadržao utjecaj putem stranke Congrès des alliés pour l’action au Congo (CAAC) koja je dio vlade pokrajine Kasai.

                                 29.5.2017.

                                 9.

                                 Jean-Claude Kazembe Musonda

                                 Datum rođenja: 17.5.1963.
                                 Mjesto rođenja: Kashobwe (DR Kongo).
                                 Državljanstvo: DR Kongo.
                                 Adresa: 7891, avenue Lubembe, Quartier Lido, Lubumbashi, Haut-Katanga, RDC.
                                 Spol: muški

                                 Kao guverner pokrajine Haut Katanga do travnja 2017. Jean-Claude Kazembe Musonda bio je odgovoran za prekomjernu uporabu sile i nasilnu represiju koje su počinile sigurnosne snage i PNC u pokrajini Haut Katanga, među ostalim između 15. i 31. prosinca 2016. kada je 12 civila ubijeno i 64 ranjeno zbog uporabe smrtonosne sile od strane sigurnosnih snaga uključujući agente PNC-a kao odgovor na prosvjede u Lubumbashiju.
                                 Jean-Claude Kazembe Musonda stoga je bio uključen u planiranje, vođenje ili počinjenje djela koja predstavljaju teška kršenja ili povrede ljudskih prava u DR Kongu.
                                 Jean-Claude Kazembe Musonda čelnik je stranke CONAKAT, koja je dio koalicije pod vodstvom bivšeg predsjednika Josepha Kabile.

                                 29.5.2017.

                                 10.

                                 Éric Ruhorimbere

                                 također poznat kao Eric Ruhorimbere Ruhanga; Tango Two; Tango Deux.
                                 Datum rođenja: 16.7.1969.
                                 Mjesto rođenja: Minembwe (DR Kongo).
                                 Broj vojne osobne iskaznice: 1-69-09-51400-64.
                                 Državljanstvo: DR Kongo.
                                 Broj putovnice DR Konga: OB0814241.
                                 Adresa: Mbujimayi, Kasai Province, RDC.
                                 Spol: muški

                                 Kao zamjenik zapovjednika 21. vojnog okruga od rujna 2014. do srpnja 2018. Éric Ruhorimbere bio je odgovoran za prekomjernu uporabu sile i izvansudska pogubljenja koja su počinile snage FARDC-a, osobito protiv paravojnih snaga Nsapu te žena i djece.
                                 Éric Ruhorimbere zapovjednik je operativnog sektora Nord Equateur od srpnja 2018. Zbog svoje funkcije snosi odgovornost za nedavna kršenja ljudskih prava koja je počinio FARDC.
                                 Éric Ruhorimbere stoga je bio uključen u planiranje, vođenje ili počinjenje djela koja predstavljaju teška kršenja ili povrede ljudskih prava u DR Kongu.

                                 29.5.2017.

                                 11.

                                 Emmanuel Ramazani Shadari

                                 također poznat kao Emmanuel Ramazani Shadari Mulanda; Shadary.
                                 Datum rođenja: 29.11.1960.
                                 Mjesto rođenja: Kasongo (DR Kongo).
                                 Državljanstvo: DR Kongo.
                                 Adresa: 28, avenue Ntela, Mont Ngafula, Kinshasa, RDC.
                                 Spol: muški

                                 Kao potpredsjednik vlade i ministar unutarnjih poslova i sigurnosti do veljače 2018. Ramazani Shadari službeno je bio odgovoran za policijske i sigurnosne službe te koordinaciju rada pokrajinskih guvernera. U tom svojstvu bio je odgovoran za uhićenja aktivista i članova oporbe kao i za prekomjernu uporabu sile, poput nasilnog napada na članove pokreta Bundu Dia Kongo (BDK) u središnjem Kongu, represiju u Kinshasi u siječnju i veljači 2017. te prekomjernu uporabu sile i nasilnu represiju u pokrajini Kasai.
                                 U tom je svojstvu Ramazani Shadari stoga bio uključen u planiranje, vođenje ili počinjenje djela koja predstavljaju teška kršenja ili povrede ljudskih prava u DR Kongu.
                                 Ramazani Shadari od veljače 2018. stalni je tajnik stranke Parti du peuple pour la reconstruction et le développement (PPRD), koja je glavna stranka u koaliciji pod vodstvom bivšeg predsjednika Josepha Kabile.

                                 29.5.2017.

                                 12.

                                 Kalev Mutondo

                                 također poznat kao Kalev Katanga Mutondo, Kalev Motono, Kalev Mutundo, Kalev Mutoid, Kalev Mutombo, Kalev Mutond, Kalev Mutondo Katanga, Kalev Mutund.
                                 Datum rođenja: 3.3.1957.
                                 Državljanstvo: DR Kongo.
                                 Broj putovnice: DB0004470 (izdana: 8.6.2012. – istječe: 7.6.2017.).
                                 Adresa: 24, avenue Ma Campagne, Kinshasa, RDC.
                                 Spol: muški

                                 Kao voditelj nacionalne obavještajne službe (ANR) do veljače 2019. Kalev Mutondo bio je uključen u i odgovoran za proizvoljna uhićenja, pritvaranja i zlostavljanja članova oporbe, aktivista civilnog društva i drugih.
                                 Kalev Mutondo stoga je bio uključen u planiranje, vođenje ili počinjenje djela koja predstavljaju teška kršenja ili povrede ljudskih prava u DR Kongu.
                                 U svibnju 2019. potpisao je izjavu o odanosti Josephu Kabilu u prošlosti i budućnosti te je i dalje njegov blizak suradnik u pogledu sigurnosnih pitanja.

                                 29.5.2017.

                           B.   Subjekti
                     […]

               ”.


title: Odluka Vijeća (ZVSP) 2019/2110 od 9. prosinca 2019. o savjetodavnoj misiji ZSOP-a Europske unije u Srednjoafričkoj Republici (EUAM RCA)

text:
                  10.12.2019

                  HR

                  Službeni list Europske unije

                  L 318/141

         ODLUKA VIJEĆA (ZVSP) 2019/2110
         od 9. prosinca 2019.
         o savjetodavnoj misiji ZSOP-a Europske unije u Srednjoafričkoj Republici (EUAM RCA)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je u zaključcima o Srednjoafričkoj Republici od 15. listopada 2018. naglasilo da je potrebno da Europska unija nastavi djelovanje u okviru različitih instrumenata kako bi se toj zemlji pomoglo da se vrati na put stabilnosti, mira i razvoja, te kako bi se odgovorilo na težnju za postizanjem trajnog mira i pomirenja cjelokupnog stanovništva Srednjoafričke Republike.

                     (2)

                     Vlada Srednjoafričke Republike i oružane skupine potpisale su 6. veljače 2019. godine uključivi sporazum o miru i pomirenju.

                     (3)

                     Predsjednik Srednjoafričke Republike zatražio je 12. srpnja 2019. u pismu Visokom predstavniku Unije za vanjske poslove i sigurnosnu politiku da se u Srednjoafričkoj Republici razmjesti civilna misija radi podupiranja napretka u aktualnoj reformi sigurnosnog sektora i doprinosa reorganizaciji i razmještanju snaga unutarnje sigurnosti te zemlje.

                     (4)

                     Vijeće je 21. studenoga 2019. odobrilo koncept upravljanja krizama za moguću civilnu savjetodavnu misiju u Srednjoafričkoj Republici u okviru zajedničke sigurnosne i obrambene politike (ZSOP).

                     (5)

                     Misiju bi trebalo uspostaviti u skladu s odobrenim konceptom upravljanja krizama. Glavni tim trebao bi obaviti potrebne pripreme kako bi omogućio da misija dosegne početnu operativnu sposobnost. Vijeće bi trebalo, ako uvjeti budu ispunjeni, misiju pokrenuti najkasnije u proljeće 2020.

                     (6)

                     Politički i sigurnosni odbor (PSO) trebao bi, u sklopu odgovornosti Vijeća i Visokog predstavnika, provoditi politički nadzor i strateško usmjeravanje misije te donositi odgovarajuće odluke u skladu s člankom 38. trećim stavkom Ugovora o Europskoj uniji (UEU).

                     (7)

                     Za tu bi misiju trebalo aktivirati sposobnost motrenja.

                     (8)

                     Ta misija provodit će se u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. UEU-a,

               DONIJELO JE OVU ODLUKU:

            Članak 1.
            Misija
            Unija uspostavlja civilnu savjetodavnu misiju ZSOP-a Europske unije za potporu reformi sigurnosnog sektora u Srednjoafričkoj Republici (EUAM RCA).

            Članak 2.
            Mandat

               1.   Strateški su ciljevi misije EUAM RCA sljedeći:

                           (a)

                           podupiranje razvoja kapaciteta u Ministarstvu unutarnjih poslova i javne sigurnosti Srednjoafričke Republike za vođenje i upravljanje utemeljenih na pravilima, pri izradi, provedbi, razvoju i praćenju svih relevantnih kategorija planiranja;

                           (b)

                           podupiranje održive preobrazbe snaga unutarnje sigurnosti Srednjoafričke Republike i njihova učinkovitog operativnog funkcioniranja i razmještanja;

                           (c)

                           pomoć u uspostavi integrirane potpore snagama unutarnje sigurnosti Srednjoafričke Republike s pomoću bliske koordinacije, osiguravajući jedinstvo u djelovanju i komplementarnost napora s odgovarajućim akterima;

                           (d)

                           izrada sveobuhvatne slike stanja s pomoću prilagođene analitičke sposobnosti, među ostalim u područjima kao što su strateške komunikacije i političko-sigurnosna situacija.

               2.   Kako bi se postigli ti ciljevi, misija EUAM RCA djeluje u skladu s konceptom upravljanja krizama koji je Vijeće odobrilo 21. studenoga 2019. i dokumentima za operativno planiranje. Misija EUAM RCA, u sklopu postupnog, prilagodljivog i modularnog pristupa, Ministarstvu unutarnjih poslova i javne sigurnosti i snagama unutarnje sigurnosti Srednjoafričke Republike pruža savjete na strateškoj razini kako bi poduprla njihovu održivu preobrazbu u koherentnijeg pružatelja sigurnosti, u okviru nacionalnog preuzimanja odgovornosti i u bliskoj koordinaciji s Delegacijom EU-a u Srednjoafričkoj Republici, misijom EUTM RCA (1), MINUSCA-om, UNPOL-om, Afričkom unijom i drugim međunarodnim dionicima.

               3.   Misija EUAM RCA promiče provedbu međunarodnog humanitarnog prava i poštovanje ljudskih prava, kao i zaštitu civila, rodnu ravnopravnost i zabranu diskriminacije od strane snaga unutarnje sigurnosti Srednjoafričke Republike, osobito diskriminacije koja se temelji na etničkom podrijetlu ili vjerskim uvjerenjima.

            Članak 3.
            Zapovjedni lanac i struktura

               1.   Misija EUAM RCA ima jedinstven zapovjedni lanac kao operacija za upravljanje krizama.

               2.   Misija EUAM RCA ima sjedište u Banguiju.

               3.   Struktura misije EUAM RCA usklađena je s njezinim dokumentima za planiranje.

            Članak 4.
            Zapovjednik civilne operacije

               1.   Direktor sposobnosti planiranja i vođenja (CPCC) zapovjednik je civilne operacije za misiju EUAM RCA. CPCC je na raspolaganju zapovjedniku civilne operacije za planiranje i vođenje misije EUAM RCA.

               2.   Zapovjednik civilne operacije, pod političkim nadzorom i strateškim usmjeravanjem Političkog i sigurnosnog odbora (PSO) te pod općom nadležnošću Visokog predstavnika za vanjske poslove i sigurnosnu politiku (VP), izvršava zapovjedništvo i nadzor nad misijom EUAM RCA na strateškoj razini.

               3.   Zapovjednik civilne operacije osigurava pravilnu i učinkovitu provedbu odluka Vijeća i PSO-a u pogledu vođenja operacija, među ostalim davanjem, prema potrebi, uputa voditelju misije na strateškoj razini te pružanjem savjeta i tehničke potpore voditelju misije.

               4.   Zapovjednik civilne operacije izvješćuje Vijeće putem VP-a.

               5.   Sveukupno upućeno osoblje ostaje pod punim zapovjedništvom nacionalnih tijela države koja ga upućuje u skladu s nacionalnim pravilima, dotične institucije Unije odnosno Europske službe za vanjsko djelovanje (ESVD). Navedena tijela prenose operativni nadzor (OPCON) nad svojim osobljem na zapovjednika civilne operacije.

               6.   Zapovjednik civilne operacije u cijelosti je odgovoran za osiguravanje pravilnog izvršenja obveze dužne pozornosti Unije.

               7.   Zapovjednik civilne operacije i voditelj delegacije EU-a u Srednjoafričkoj Republici prema potrebi se međusobno savjetuju.

            Članak 5.
            Voditelj misije

               1.   Voditelj misije odgovoran je za misiju EUAM RCA i izvršava zapovjedništvo i nadzor nad njom na terenu. Voditelj misije odgovara izravno zapovjedniku civilne operacije i djeluje u skladu s njegovim uputama.

               2.   Voditelj misije predstavlja misiju EUAM RCA u okviru njezina područja nadležnosti.

               3.   Voditelj misije odgovoran je za upravljanje misijom EUAM RCA i njezinu logistiku, među ostalim za sredstva, resurse i informacije koji su na raspolaganju misiji EUAM RCA. U okviru svoje opće odgovornosti voditelj misije može članovima osoblja misije EUAM RCA delegirati zadaće u vezi s upravljanjem osobljem i financijskim pitanjima.

               4.   Voditelj misije odgovoran je za disciplinski nadzor nad osobljem misije EUAM RCA. Disciplinske mjere nad upućenim osobljem provode nacionalna tijela države koja ga upućuje u skladu s nacionalnim pravilima, dotična institucija Unije odnosno ESVD.

               5.   Voditelj misije osigurava odgovarajuću vidljivost misije EUAM RCA.

               6.   Ne dovodeći u pitanje zapovjedni lanac, voditelj misije prima lokalne političke smjernice od voditelja delegacije Unije u Srednjoafričkoj Republici.

            Članak 6.
            Osoblje

               1.   Misija EUAM RCA sastoji se ponajprije od članova osoblja koje upućuju države članice, institucije Unije odnosno ESVD. Svaka država članica, svaka institucija Unije i ESVD snose troškove povezane s osobljem koje upućuju, uključujući putne troškove do mjesta razmještanja i od njega, plaće, zdravstveno osiguranje i naknade, uz iznimku primjenjivih dnevnica.

               2.   Država članica, institucija Unije odnosno ESVD odgovorni su za odgovore na sve zahtjeve povezane s upućivanjem, a koje podnesu članovi osoblja koje su uputili ili koji se odnose na te članove osoblja te za pokretanje postupaka protiv takvih osoba.

               3.   Misija EUAM RCA može zapošljavati međunarodno i lokalno osoblje na ugovornoj osnovi ako članovi osoblja koje upućuju države članice ne mogu obavljati potrebne funkcije. Iznimno, u opravdanim slučajevima, kada nije dostupan nijedan kvalificirani kandidat iz država članica, prema potrebi moguće je zaposliti na ugovornoj osnovi državljane trećih država sudionica.

               4.   Uvjeti zaposlenja te prava i obveze članova međunarodnog i lokalnog osoblja utvrđuju se u ugovorima između misije EUAM RCA i dotičnog člana osoblja.

            Članak 7.
            Status misije EUAM RCA i njezina osoblja
            Status misije EUAM RCA i njezina osoblja, uključujući, prema potrebi, povlastice, imunitete i druga jamstva potrebna za provedbu i neometano funkcioniranje misije EUAM RCA, predmet su sporazuma sklopljenog na temelju članka 37. UEU-a i u skladu s postupkom utvrđenim u članku 218. UFEU-a.

            Članak 8.
            Politički nadzor i strateško usmjeravanje

               1.   PSO u sklopu odgovornosti Vijeća i VP-a provodi politički nadzor i strateško usmjeravanje misije EUAM RCA. Vijeće ovlašćuje PSO da u tu svrhu donese odgovarajuće odluke u skladu s člankom 38. trećim stavkom UEU-a. Tim ovlaštenjem obuhvaćene su ovlasti za imenovanje voditelja misije, na prijedlog VP-a, i za izmjenu operativnog plana (OPLAN). Vijeće je i dalje ovlašteno za odlučivanje o ciljevima i okončanju misije EUAM RCA. Odluke PSO-a o imenovanju voditelja misije objavljuju se u Službenom listu Europske unije.

               2.   PSO redovito izvješćuje Vijeće.

               3.   PSO redovito i prema potrebi prima od zapovjednika civilne operacije i voditelja misije izvješća o pitanjima iz područjâ njihovih odgovornosti.

            Članak 9.
            Sudjelovanje trećih država

               1.   Ne dovodeći u pitanje autonomiju Unije u donošenju odluka i njezin jedinstveni institucionalni okvir, treće države mogu biti pozvane da doprinesu misiji EUAM RCA, pod uvjetom da snose troškove osoblja koje upućuju, uključujući plaće, osiguranje protiv svih rizika, dnevnice i putne troškove do Srednjoafričke Republike i od nje te da doprinesu na odgovarajući način troškovima provedbe misije EUAM RCA.

               2.   Treće države koje doprinose misiji EUAM RCA imaju jednaka prava i obveze kao i države članice u pogledu svakodnevnog upravljanja misijom EUAM RCA.

               3.   Vijeće ovlašćuje PSO za donošenje odgovarajućih odluka koje se odnose na prihvaćanje predloženih doprinosa i za osnivanje Odbora doprinositelja.

               4.   Detaljni aranžmani u pogledu sudjelovanja trećih država utvrđuju se sporazumima sklopljenima u skladu s člankom 37. UEU-a i, prema potrebi, dodatnim tehničkim aranžmanima. Ako Unija i treća država sklapaju ili su sklopile sporazum o utvrđivanju okvira sudjelovanja te treće države u operacijama Unije za upravljanje krizama, odredbe tog sporazuma primjenjuju se u kontekstu misije EUAM RCA.

            Članak 10.
            Sigurnost

               1.   Zapovjednik civilne operacije upravlja planiranjem sigurnosnih mjera voditelja misije i osigurava da ih misija EUAM RCA pravilno i učinkovito provodi u skladu s člankom 4.

               2.   Voditelj misije odgovoran je za sigurnost misije EUAM RCA i za osiguravanje usklađenosti s minimalnim sigurnosnim zahtjevima primjenjivima na misiju EUAM RCA, u skladu s politikom Unije o sigurnosti osoblja razmještenog izvan Unije u operativnom svojstvu na temelju glave V. UEU-a i njegovih popratnih instrumenata.

               3.   Voditelju misije pomaže službenik za sigurnost misije, koji izvješćuje voditelja misije o svojem djelovanju i održava bliski funkcionalni odnos s ESVD-om.

               4.   Osoblje misije EUAM RCA prije preuzimanja dužnosti prolazi obvezno osposobljavanje o sigurnosti, u skladu s OPLAN-om. Osoblje također prolazi redovno osposobljavanje na terenu radi održavanja znanja, a to osposobljavanje organizira službenik za sigurnost misije.

               5.   Voditelj misije osigurava zaštitu klasificiranih podataka EU-a u skladu s Odlukom Vijeća 2013/488/EU (2).

            Članak 11.
            Sposobnost motrenja
            Za misiju EUAM RCA aktivira se sposobnost motrenja.

            Članak 12.
            Pravni aranžmani
            Misija EUAM RCA ima sposobnost nabavljati usluge i robu, sklapati ugovore i administrativne aranžmane, zapošljavati osoblje, imati bankovne račune, stjecati imovinu i raspolagati njome i ispunjavati svoje obveze te biti stranka u pravnom postupku, kako se to zahtijeva za provedbu ove Odluke.

            Članak 13.
            Financijski aranžmani

               1.   Financijski referentni iznos namijenjen pokrivanju rashoda povezanih s misijom EUAM RCA za 6 mjeseci nakon stupanja na snagu ove Odluke iznosi 7 100 000 EUR. Vijeće odlučuje o financijskom referentnom iznosu za svako sljedeće razdoblje.

               2.   Svim se rashodima upravlja u skladu s pravilima i postupcima koji se primjenjuju na opći proračun Unije. Sudjelovanje fizičkih i pravnih osoba u dodjeli ugovora o javnoj nabavi misije EUAM RCA otvoreno je bez ograničenjâ. Osim toga, u odnosu na robu koju kupuje misija EUAM RCA ne primjenjuje se pravilo o podrijetlu. Podložno odobrenju Komisije, misija EUAM RCA može s državama članicama, državom domaćinom, trećim državama sudionicama te ostalim međunarodnim akterima sklapati tehničke aranžmane o nabavi opreme, usluga i prostora za misiju EUAM RCA.

               3.   Misija EUAM RCA odgovorna je za izvršenje svojeg proračuna. U tu svrhu misija EUAM RCA potpisuje sporazum s Komisijom. Financijskim aranžmanima poštuju se zapovjedni lanac predviđen u člancima 3., 4. i 5. te operativne potrebe misije EUAM RCA.

               4.   Misija EUAM RCA u potpunosti izvješćuje Komisiju, pod čijim je nadzorom, o svim financijskim aktivnostima koje su poduzete u okviru njihova sporazuma.

               5.   Rashodi povezani s misijom EUAM RCA priznaju se od datuma donošenja ove Odluke.

            Članak 14.
            Dosljednost odgovora Unije i koordinacija

               1.   VP osigurava dosljednost provedbe ove Odluke u odnosu na vanjsko djelovanje Unije u cjelini, uključujući razvojne programe Unije.

               2.   Ne dovodeći u pitanje zapovjedni lanac, voditelj misije djeluje u bliskoj koordinaciji s delegacijom Unije u Banguiju radi osiguravanja dosljednosti djelovanja Unija u Srednjoafričkoj Republici.

               3.   Voditelj misije djeluje u bliskoj koordinaciji s misijom EUTM RCA, MINUSCA-om, UNPOL-om, Afričkom unijom i, prema potrebi, drugim međunarodnim akterima.

            Članak 15.
            Stavljanje na raspolaganje informacija

               1.   VP je ovlašten, prema potrebi i u skladu s potrebama misije EUAM RCA, staviti na raspolaganje trećim državama povezanima s ovom Odlukom klasificirane podatke EU-a do stupnja tajnosti „CONFIDENTIEL UE / EU CONFIDENTIAL”, koji su nastali za potrebe misije EUAM RCA, u skladu s Odlukom 2013/488/EU.

               2.   U slučaju specifične i hitne operativne potrebe, VP je također ovlašten staviti na raspolaganje državi domaćinu sve klasificirane podatke EU-a do stupnja tajnosti „RESTREINT UE / EU RESTRICTED” koji su nastali za potrebe misije EUAM RCA, u skladu s Odlukom 2013/488/EU. U tu svrhu sklapaju se aranžmani između VP-a i nadležnih tijela države domaćina.

               3.   VP je ovlašten staviti na raspolaganje trećim državama povezanima s ovom Odlukom sve neklasificirane dokumente EU-a koji su povezani s raspravama Vijeća o misiji EUAM RCA i za koje vrijedi obveza čuvanja profesionalne tajne na temelju članka 6. stavka 1. Poslovnika Vijeća (3).

               4.   VP može delegirati ovlasti iz stavaka od 1. do 3. i mogućnost sklapanja aranžmanâ iz stavka 2. osobama pod njegovom nadležnošću, zapovjedniku civilne operacije i voditelju misije, u skladu s odjeljkom VII. Priloga VI. Odluci 2013/488/EU.

            Članak 16.
            Pokretanje misije EUAM RCA

               1.   Misija se pokreće odlukom Vijeća na datum koji preporuči zapovjednik civilne operacije misije EUAM RCA kada ona dosegne početnu operativnu sposobnost.

               2.   Glavni tim misije EUAM RCA obavlja potrebne pripreme kako bi omogućio da misija EUAM RCA dosegne početnu operativnu sposobnost.

            Članak 17.
            Stupanje na snagu i trajanje
            Ova Odluka stupa na snagu na dan donošenja.
            Prestaje važiti 2 godine nakon pokretanja misije EUAM RCA.

            Sastavljeno u Bruxellesu 9. prosinca 2019.

                  Za Vijeće

                  Predsjednik

               J. BORRELL FONTELLES

            (1)  Misija Europske unije za vojno osposobljavanje u Srednjoafričkoj Republici, uspostavljena Odlukom Vijeća (ZVSP) 2016/610 od 19. travnja 2016. o misiji ZSOP-a Europske unije za vojno osposobljavanje u Srednjoafričkoj Republici (EUTM RCA) (SL L 104, 20.4.2016., str. 21.).

            (2)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).

            (3)  Odluka Vijeća 2009/937/EU od 1. prosinca 2009. o donošenju Poslovnika Vijeća (SL L 325, 11.12.2009., str. 35.).